text: Hotelejer anmeldt for diskrimination
  23 september 2013 kl. 16.20
  Godsejer og hotelejer Karl Kristian Nielsen, Sig ved Varde, er blevet anmeldt til politiet for diskrimination og racisme.
  Keld Christensen og Dinghao Wang står bag anmeldelsen. De fik afslag på at forpagte hotellet i Sig. Det indgik i begrundelse for afslaget, at de er homoseksuelle.
  - Vi vil forfølge sagen, da vi ikke ønsker, at det vi har været igennem, skal ske for andre, siger Keld Christensen.
  Landsforeningen for bøsser, lesbiske, biseksuelle og transpersoner, LBGT, overvejer også at tage sagen op. Eventuelt vil foreningen indbringe sagen for Ligebehandlingsnævnet, der kan kræve erstatning til mennesker, der har været udsat for forskelsbehandling.
  Keld Christensen og Dinghao Wang forhandler nu med andre hotelejere om en forpagtningsaftale. De har begge en forretningsmæssig uddannelse.
  Søndag demonstrerede borgere i Sig mod godsejerens udtalelse om, at Sig ikke er moden til at have et bøssepar som forpagtere af landsbyens hotel.
  Karl Kristian Nielsen oplyste under demonstrationen, at han har antaget en forpagter.
  